दरअसल, दलितों और पिछड़ों के नाम पर दशकों से सत्ता की मलाई खाते रहने वाले नेता कभी नहीं चाहते कि उन की जातिबिरादरी का कोई भी बड़ा नेता या अफसर बन सके. उन की सारी कवायद उन्हें जाहिल और गुलाम बनाए रखने की होती है, जिस से कि उन का वोटबैंक बना रहे. अगर दलित पढ़लिख जाएगा तो समझदार हो जाएगा. ऐसे में वह बजाय वोटबैंक बने रहने के अपने विवेक से वोट देने के अधिकार का इस्तेमाल करेगा. 9 महीने पहले नीतीश ने अपने दल के सारे सीनियर नेताओं को दरकिनार कर मांझी को मुख्यमंत्री की कुरसी पर यही सोच कर बिठाया था कि वे परदे के पीछे से मांझी के बहाने सरकार चलाते रहेंगे. आज नीतीश इसलिए यह कह रहे हैं कि उन्होंने मांझी को मुख्यमंत्री की कुरसी पर बिठा कर गलती की क्योंकि मांझी उन के रिमोट कंट्रोल की पहुंच से बाहर निकल गए. मांझी अब चीखचीख कर कह रहे हैं कि नीतीश उन्हें रबर स्टैंप की तरह इस्तेमाल करना चाहते थे. नीतीश ने मांझी को रबर स्टैंप की तरह इस्तेमाल करना चाहा पर वे भूल गए कि मांझी सियासत के धुरंधर और पुराने खिलाड़ी हैं. वे नीतीश से काफी पहले से सियासत के मैदान में पहलवानी कर रहे हैं और काफी नीचे लेवल से वह सीढ़ी दर सीढ़ी चढ़ कर मुख्यमंत्री की कुरसी तक पहुंचे थे.